***« Bonsandeboa ! »***

Totjamèi aqueth *« Bonsandeboa ! »*, lo nòste regent joen.

Podèm aver alavetz sheis o sèt ans. E que hadè anar los braç : *« Bonsandeboa ! »*

— *Et toi, le nouveau, comment t'appelles-tu ?*

*— Monsieur, y comprend pas le français. S'appelle Plubier, pluvier, quoi...*

— *Plumier ?...*

— *Mais non*, qu'es un chafre... *Il s'apère Dupouy.*

— Bonsandeboa !

Lo praube regent que bracejèva, que s'escanèva, que *« s'engouait »*.

Un aimablat, pertant, aqueth regent, dab la caravata, lo capetròt e tot.

— *Suis les autres...*

— *Mais, monsieur, y comprend pas!*

*— Comment faut-il dire ?*

— « Seg los auts », *y faut dire.*

— E ben, seg los auts, *bonsandeboa !*

Lo brave gent, amistosament, nes demandèva un jorn quau estat nos convineré, quan singuim grans. Lo Penalh volè defénder la França, contra los capaguts, los cascopuntuts, qué. Lo Pluvier, eth, auré preferit har comptable. Un aut, dont èra pas de la nòsta comuna, volè har papa.

*« Bonsandeboa!* » çò s'esplasmè lo mèste.

Es lo Pluvier qui estó sordat, e qui defendó la França, com gendarma, au Tonkin. *« Allons, répétons : le Tonkin, l'Annam, le Laos, le Cambodge, et ?... et ?... »* Tots amassa que responèm :  *« La Cochinchine ».* E de brigadièr lo Pluvier passè oficièr.

Ua neit, hèi quauquas annadas d'aquò, me tornèvi de Bordèu, en bèth pleitejar tot doç dab lo motur de la 404.

L'autò n'anèva quasi esmerida, aubedienta, e lo temps qu'èra au bèth. Me gahè lo tesic d'amassar, au bòrd de la rota, un gran gojat plan vestit, plan educat e de cara com cau.

Parlèm pas. Lo motur que’m hadè pro companhia atau, tot sol. La lua que toquèva au plenh.

Estom arrestats, de cap a Belin, per un barratge de la polícia. Aquí arrestèras puntadas, e huecs parpalejaires. Un gart d'autòs qu'atenèn davant nos. Gendarmas anèvan e vinèn, en tropa. Per la vitra aubèrta, la lua que tirèva au plenh, e qu'i hadè doç, me'n vedi un qui m'arriba de cap. Estonat, que’m ditz : *« Bonsandeboa !* mès qu'es tu! com van, a toa casi ?...

Alòm, passa !... Se tornaram lèu véder, esperam... »

La lua se metó a córrer e a córrer dens los pins. Lo motur pleitejèva a plesir dab jo. M'aperceboi tot d'un còp lo mon estopur estavanit. Mòrt, benlèu ? E qui sap ? Arrelentissi.

Que remudè totun. Aubrí los uelhs. Mormorè. Se desencusèva. « Perdonatz-me. Vos vau díder la vertat... Sui jo, lo qui cèrcan. Que sui de l'O.A.S... Que cau me perdonitz... » E jo :

*« Bonsandeboa! »*